Hei!

Innsikt er Bergens Tidendes satsing på kunnskap og forskningsstoff med to sider stort sett hver fredag og søndag. Her skriver eksperter og kunnskapspersoner bakgrunnsartikler, saker om egen forskning og saker knyttet til nyhetsbildet. Artiklene kan gi leserne våre muligheten til å få ny og litt mer utdypende kunnskap om det som skjer.

Gjennom Bergens Tidende har forskere muligheten til å nå over 300.0000 lesere av Bergens Tidende på papir og nett. Det siste gir muligheten for levende bilder som filmer og animasjoner.

Siden dere skal skrive for folk flest, må språk og presentasjon legges opp i forhold til det. Det er her jeg kommer inn i bildet.

Før forskerne begynner å skrive, møtes vi til en prat om tema og fokus. Når et utkast til artikkelen er ferdig, går jeg gjennom teksten og kommer med innspill.

Sammen finner vi frem til gode måter å illustrere artikkelen på, og jeg tar meg av produksjonen sammen med BTs foto- og grafikkavdeling og desken.

Legger ved noen eksempler på artikler som har stått på trykk i BT.

Malen for sidene er:

HOVEDSAK: 5000-7000 tegn (inkludert mellomrom) – her er vi fleksible.

UNDERSAK: Maks 2500 tegn (inkludert mellomrom)

FAKTARAMME: Ca 300-400 tegn (inkludert mellomrom)

KORT PRESENTASJON AV FORSKER/FORSKERNE MED PORTRETTFOTO

Her er noen skrivetips jeg sender ut til alle som skriver artikler:

- Du skal overbevise leseren om at dette er viktig, og det må du gjøre så tidlig du kan i artikkelen. Helst må leserne skjønne det med en eneste gang.

- Det mest spennende først. Frist leseren. Tenk fart og drama i saken.

- Tittel og ingress kan ikke favne flere poenger, hold deg til ett.

- Du skriver for folk flest, amatører – ikke kolleger.

- Ikke skriv alt du vet. Det er ikke rom for mange nyanser og forbehold.

- Skriv som du snakker, det vil si så enkelt som du kan. Unngå fremmedord.

- Bruk korte setninger med få poenger. Hvordan ville du snakket om dette til din mor, en 15-åring, etc.

- Vær konkret fremfor generell.

- Bruk gjerne anekdoter om mennesker og hendelser - hvis det er naturlig.

- Unngå spørsmålstegn – du skal gi svaret.

- Aldri: «Det må mer forskning til»

Håper du har lyst til å skrive en artikkel, du må gjerne skrive sammen med en annen forsker.

Beste hilsen

Maj-Britt Dahl